અને છેવટે વડીલો લગન નહિ કરાવી આપે તે નક્કી થતાં ભાગી જવાનું આયોજન થાય છે. મમ્મીને બહેનપણીને મળવા જવાનું કહીને માથેરાન ભણી જતા રહેવાના પ્લાનીંગ જ ગજબ એકસાઇટમેન્ટ લાવી દે. પણ જ્યાં એ દિવસ સામે આવે તેમ મન ગાળીયા કાઢવા લાગે. ‘પછી મમ્મીનું શું થશે?’, ‘ભાઈ એકલો પડી જશે તો?’, આવા વિચારો આવવા લાગે. પણ જ્યાં પાર્ટીનો SMS આવે એટલે જવાબો પણ આપોઆપ સૂઝવા માંડે કે ‘મમ્મીને સિરીયલો અને ભાઈને ફેસબુક સાચવી લેશે’. આમ ‘થવાકાળે થવાનું થઈને રહે છે’ જેવાં અઘરા વાક્યો બોલવાનો મોકો છોકરીના કુટુંબમાં સાંત્વન આપનારને આપી બેઉ જણા છેવટે ભાગી જાય છે. આ ઘટનાની જાણ થતાં ‘રૂપેશભાઈની રોમા ભાગી ગઈ’ એ વાક્ય રૂપેશભાઈ અને રૂપાબેન બંનેનાં કુટુંબોમાં બ્રેકિંગ ન્યુઝ બની જાય.